- 1 Petrus
- <
- 1
- >

Petrus
Papiaran Kakaran Suda Miamun
1
Nan Isa Fagan Gin
1-2 Dzi Petrus, Yisus Kristus aposelan, ikakar nan ani da agam Anutu ampanggan dzarangan da mpada bida rib marawampua mingꞌa wasaꞌ i provins Pontus, Galesia, Kapadosia, Esia, da Bitinia. Miamun bingan da Ramangꞌ Anutu isruꞌ i agam da iraga agam i suda Arangan ampanggan mararam da atsungꞌa Yisus Kristus nanggan da suda faꞌ i Arangan biꞌ gan. Da nam igi iwaꞌ da agam i gum Marapayam Mararam nanga wasaꞌ i agam. Anutu maraampi gan nafungꞌ nasisungꞌ agam da nayafa agam wangunggam bini angu.
Nam Mpada Bini Gunungun Rurim Maran i Agi
3 Agi natsarif Anutu, agi Nifutsarifangꞌ Yisus Kristus Anutu gan da Ramanggan. Maran intuꞌ i agi tsiraꞌ angu, ibinigi da iraꞌ i Yisus Kristus marataꞌ imingꞌ garam mampan gin; i sanab bida nigi da Anutu irim nam mpadan faꞌ da agi.Mt 18:3; Mk 10:15; Lk 18:17; Ywn 3:3,5,7; 1Pe 1:23 Da nam mpadan faꞌ igi irim riniurun da agi i rima marangꞌ i nam bini bini Anutu tagadan ugu da sruꞌa gin bida agi bungꞌ awaꞌ rutin. 4 Ibinigi da agi bungꞌ ayu nam mpada bini namingꞌ Gunungun nabi nam bini raman ruas utusa gin fadan da narun rusan. Da nam mpada bini igi anungꞌ isangꞌ i maisan u. Nam igi sap utaꞌ i Anutu maranggan da anungꞌ isangꞌ i bubumpuadan u. Da wasangꞌ i ntsupan u, imaꞌ. Anutu impa tayangꞌ nam mpadan bini igi i agam musa udan. 5 Da yaba i agam nanggam muarutsa Yisu igi da Anutu nampanggan impa tayangꞌ agam da rubungꞌ ampa tayangꞌ agam nasangꞌ Arangan nanggan rima garam sib igi nakap nidzun da nawaꞌ dzidziwan da gubuꞌ buntun aga.
6 Nam santan igi inang da agam nugum itsiaꞌ iyus, da bitsintaꞌ aruani da gubuꞌ uts pas angu da nam intsaꞌan mara maran irim wangun barabindan da agam. 7 Nam bida nigi iwaꞌ i intsaꞌa agam nanggam muarutsan da santingꞌa bida agam nanggam muarutsan igi nam nidzun, bida garam intsaꞌa gol i dzaf ugu. Gol igi isangꞌ i maisan, da bitsintaꞌ rib inang da irim gol ifa dzaf i sruꞌa gin bida nigi gol nidzun ma imaꞌ. Gol igi nam bini, da bitsintaꞌ agam nanggam muarutsan nidzun idaum iyus gol. Da gubuꞌ nam intsaꞌan igi santingꞌa nam muarutsan igi wasi, da Anutu bungꞌ ani nan bini i agam da narim bingan tsiraꞌ da agam da naraꞌ i agam da gubuꞌ Yisus Kristus waꞌa dzidziwan da gubuꞌ buntun aga. 8 Agam anungꞌ iwarip itsanga Arangan, da bitsintaꞌ agam maram yari i Arangan da irim wanggum rutin. Aruani da agam anungꞌ itsangan Arangan, da bitsintaꞌ agam imuaruts Arangan da nugum inuf nidzun. Nam nugun tsiaꞌan arigi da iyus nam nugun tsiaꞌan sib angu, da garam bungꞌ asau nan i nida i nam nugun tsiaꞌan igi fasangꞌa i gan ntsupan. 9 Agam nugum itsiaꞌ, i wain, agam iyu da rubungꞌ ayu nanggam muarutsan nidzunggan, nigi Anutu nanggan rima agam sib da uda agam sinungꞌ nam maisan.
10 Profet ruas ifis i nan mungꞌ i Anutu nanggan rima sib igi da ini Arangan bungꞌ arim maraampi gan da agam. Ribarangan inang gum babampafan nidzun angu i sauda uwayant mingꞌa wasaꞌ i Anutu nanggan 11 i sruꞌa i Kristus nanggan buaringꞌa barabin da musa uda bingan tsiraꞌ. Nigi da Kristus Marapayaman mpada wasaꞌ i ribarangan ini nan profet gin. Da ribarangan ini sruꞌa i nam tuasarigi bungꞌ awaꞌ da gubuꞌ idzuwai da bungꞌ awaꞌ nabianungꞌ. 12 Da bitsintaꞌ Anutu ikupis nan wasi da ribarangan ibi ribarangan anungꞌ ini nan profet igi i ribarangan runggan sruꞌa i nam igi waꞌa bida anungꞌ, da bitsintaꞌ ribarangan ini nan igi i agam sruꞌa gin. Da aruani da Anutu itangin Marapayaman Mararam iruꞌ imingꞌ Gununggun ba, da wasaꞌ i riniurun Marapayam gin, da rib fisa i sisingꞌ bini ini da agam sib i nam Anutu nangan. Angira ruas ibinigi maran yari iyus i uda uwayant i nam bini tuasaru Anutu nanga i agam igi.
Wampa Mararam
13 Ibinigi da watip uwayantam i nanga gum da wampa tayangꞌ uwayantam da nanggam mpadan. Wamuaruts babampaf da warim maram i maraampi Anutu nida riman da agam da gubuꞌ aru Yisus Kristus waꞌa dzidziwan. 14 Watangꞌ warangꞌ i nan nidzun nabi mamaꞌ narun narun nangan da ringanta i nan da atsungꞌa gin. Anungꞌ nangan da uwayant maisan untapa i agam bida agam nangan da gubuꞌ agam mamida i sruꞌa i nan nidzun ugu u. 15 Imaꞌ, Arangan aru nuꞌa agam sib igi da Arangan mararam. Ibinigi da wampa mararam da watsungꞌ sanab rururungan i nanggam yungan sib angu, 16 ibi Anutu nanggan kakaran nida mungꞌ ugu, “Wampa mararam, i wain Dzi mararam.”Wkp 11:44-45; 19:2; 20:7; Mt 5:48
I Nam Ntsuman Tsiraꞌ Bingan da Anutu Intsum Agi Gin
17 Agam inang da inuꞌ Anutu da ifaringꞌ Arangan “Ramangꞌ.” Anutu arigi bungꞌ araru garam bitsintaꞌ bitsintaꞌ natsungꞌ gan guman nangan i sanab bitsintaꞌ angu nasangꞌ santan. Ibinigi da gubuꞌ agam rumpada intap ani bida garam marawampua, da watangꞌ warangꞌ nidzun i Anutu da warat i Arangan angu. 18 I wain, agam isruꞌ sib, mungꞌ da agam inang da yatsungꞌ uwayant maisan agam uda mingꞌa tafam rusam gin. Da bitsintaꞌ Anutu irim nam ntsuman i uda agam sinungꞌ sanab maisan igi. Da anungꞌ irim nam intap ani, bida silva da gol, sangꞌa i maisan i uda agam sinungꞌ uwayant maisan igi u. 19 Imaꞌ, Arangan intsum agam i Kristus biꞌ gan, da biꞌ arigi bini iyus nam santan. Kristus arangan iwaꞌ ibi dumpa narun mangan sauda rini uram mangan ma rini mais mangan ngaungꞌa i riniubitan. 20 Anutu iraga Kristus i nanga gum aru uda agam sinungꞌ uwayant maisan igi mungꞌ, raiyi da Arangan itangin intap. Da bitsintaꞌ waꞌa gubuꞌ bampa sib aru agi mpada gin ani, da Anutu inang da Kristus iwaꞌ dzidziwan, i rima agam sib. 21 Da yaba i Kristus guman nangan igi, da agam imuaruts Anutu, i Arangan raꞌa i Kristus sinungꞌ nam mampan da rima bingan tsiraꞌ rutin. Ibinigi da agam imuaruts Anutu da irim maram gin i nanga nam Aranga ragada mungꞌ i nangan ugu.
Agi Marangꞌ Nari Nidzun i Raingꞌ Rusangꞌ
22 Agam yatsungꞌ nan nidzun da wasaꞌ i nam yungan bini bida nigi da agam inang wangunggam isap i Anutu maranggan. Ibinigi da agam maram yari nidzun i raim da nafum rusam wasaꞌ i Anutu ampanggan ruta wangunggam sapan. Aruani da wanang gum babampafan i maram arida i ruam da warim wangunggam santan da ruam. 23 Agam itip isu faꞌ sib ibi mamaꞌ narun rinan apingꞌan. Da nam mpada maran taꞌan faꞌ igi anungꞌ iwaꞌ imingꞌ nam yamun sangꞌa i mutan u, imaꞌ. Iwaꞌ imingꞌ nam yamun nangan da mingꞌa ratar. Nam yamun nidzun arigi da Anutu nanggan, nigi nan maran taꞌan da wasangꞌ i ntsupan u. 24 Anutu nanggan kakaran mungꞌ ugu ini ibiani,
“Garam gar sib angu nanggan mpadan inang da intsup sung angu ibi ubub.
Ribaranga binganggan tsiraꞌ da rini gira gan iwaꞌ ibi ubub maraburuab.
Ubub inang da imayangꞌ gin da maraburuaban inang da iruaꞌ.
25 Da bitsintaꞌ Nifutsarif nanggan igi bungꞌ amingꞌ ratar nanting angu.”Ais 40:6-8
Nan arigi da sisingꞌ aru rib fisa gin da agam.

- 1 Petrus
- <
- 1
- >

1:3: Mt 18:3; Mk 10:15; Lk 18:17; Ywn 3:3,5,7; 1Pe 1:23

1:16: Wkp 11:44-45; 19:2; 20:7; Mt 5:48

1:25: Ais 40:6-8

© 2009-2022 Wycliffe Bible Translators, Inc.